epoksylim
Store norske leksikon,Realfag,Kjemi,Polymerkjemi
Epoksylim er lim som hovedsakelig har epoksyharpikser som bindemiddel. Dette er vanligvis tokomponentlim med harpiksen i den ene komponenten og en herder i den andre. Det herdede limet er svært sterkt, og for de fleste materialer har det usedvanlig god adhesjon, det vil si at det sitter usedvanlig godt fast.
Siden limet vanligvis er fritt for løsemidler og ikke avgir flyktige stoffer ved herdingen, er det velegnet til sammenliming av tette materialer som metaller, glass og plast. Viktig for styrken er det også at det trekker seg lite sammen under herdingen, noe som gjør at limfugen blir nær spenningsfri.Herderen er oftest et to- eller flerverdig amin, eller en tiol. Mye brukt er et polyamid av dimere fettsyrer med frie aminogrupper til å reagere med epoksygruppene i harpiksen. En slik polyamidherder er lite flyktig og har mindre tendens til å gi hudirritasjoner og eksemer enn lavmolekylære aminer. Herdingen kan skje ved romtemperatur, men en moderat oppvarming er gunstig for å oppnå full utherding og maksimal styrke. Les mer i Store norske leksikon lim